**LĒMUMS**

LIEPĀJĀ

|  |  |
| --- | --- |
| 2020.gada 17.decembrī |  Nr.654/19(prot. Nr.19, 24.§) |

Par zemes vienības Liepājas ezers daļu

Dabas aizsardzības pārvalde 2018.gada 8.jūnijā noslēdza zemes nomas līgumu Nr.7.12/217/2018 ar Liepājas pilsētas pašvaldību uz 9 gadiem par zemes vienības Liepājas ezers daļas nomu.

Saskaņā ar Dabas aizsardzības pārvaldes Kurzemes reģionālās administrācijas 2018.gada 18.maija vēstuli Nr.15/2512/2018-N "Par peldbūves izvietošanu" un Dabas aizsardzības pārvaldes 2018.gada 20.jūnija vēstuli Nr.7.13/3129/2018-N "Par papildmērķa noteikšanu zemes vienības daļai ar kadastra apzīmējumu 1700 026 0004 8001" ir izteikta piekrišana zemes vienības Liepājas ezers daļas nodošanai apakšnomā.

Liepājas pilsētas pašvaldība 2018.gada 2.jūlijā noslēdza Ūdenstilpes apakšnomas līgumu ar SIA "HouseBoat" par zemes vienības Liepājas ezers (kadastra apzīmējums 1700 026 0004) daļas nomu.

Valsts zemes dienesta Kurzemes reģionālā nodaļa (turpmāk - reģionālā nodaļa) 2020.gada 20.februārī Kadastra informācijas sistēmā aktualizēja datus par nekustamo īpašumu Liepājā, Liepājas ezers, nodalot no NATURA 2000 teritorijā esošās Liepājas ezers daļas Liepājas pilsētas pašvaldības tiesiskajā valdījumā esošo zemes vienību ar kadastra apzīmējumu 1700 026 0012. Tādējādi iznomātajai zemes vienības daļai ir mainījies tiesiskais valdītājs.

2019.gada 14.novembrī Dabas aizsardzības pārvalde un Liepājas pilsētas pašvaldība parakstīja Vienošanos par grozījumu veikšanu 2018.gada 8.jūnija Nomas līgumā Nr.7.12/217/2018, kur tika precizēta iznomājamā platība, izslēdzot no tā Liepājas pilsētas pašvaldības tiesiskajā valdījumā esošo zemes vienības daļu.

Saskaņā ar Civillikuma 1868.pantu Pārjaunojumu var izdarīt vai nu tā, ka arī jaunajā prasījumā abas puses, t.i., tiesīgais un saistītais, paliek tās pašas, kādas bijušas atceltā, pārgrozot tikai prasījuma tiesisko pamatu un būtiskos noteikumus, vai arī tā, ka pārgrozījums attiecas uz lietā piedalīgām personām un ka agrākā kreditora vai agrākā parādnieka vietā iestājas jauns.

Ņemot vērā minēto, apakšnomas tiesiskās attiecības jāpārjauno uz nomas tiesiskām attiecībām.

Lai Liepājas pilsētā dažādotu izklaides iespējas un atbalstītu uzņēmējdarbību, pamatojoties uz likuma "Par pašvaldībām" 14.panta pirmās daļas 2.punktu, otrās daļas 3.punktu un 21.panta pirmo daļu, Civillikuma 1868.pantu, Ministru kabineta 2009.gada 11.augusta noteikumu Nr.918 "Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību" 2.12.apakšpunktu, 9. un 83.punktu, SIA "HouseBoat" 2020.gada 5.novembra iesniegumu un Liepājas pilsētas domes pastāvīgās Pilsētas attīstības komitejas 2020.gada 10.decembra lēmumu (sēdes protokols Nr.12), LIEPĀJAS PILSĒTAS DOME

N O L E M J :

1. Pārjaunot no 2018.gada 2.jūlija Ūdenstilpes apakšnomas līguma, kas noslēgts starp Liepājas pilsētas pašvaldību un SIA "HouseBoat" (reģistrācijas Nr.42103081188; juridiskā adrese: Mirdzas Ķempes iela 26-32, Liepāja), izrietošās tiesiskās attiecības un noslēgt Ūdenstilpes nomas līgumu uz laiku līdz 2025.gada 1.jūlijam par zemes vienības (pielikumā) Liepājas ezers, Liepājā (kadastra apzīmējums 1700 026 0012), daļu 75 kv.m platībā peldbūves izvietošanai, lai ierīkotu ar pakalpojumu sniegšanu saistītus objektus.

2. Uzdot Liepājas pilsētas pašvaldības iestādei "Nekustamā īpašuma pārvalde" sagatavot zemes vienības daļas Ūdenstilpes nomas līgumu par lēmuma 1.punktā minētās zemes vienības Liepājas ezers (kadastra apzīmējums 1700 026 0012) daļas iznomāšanu, iekļaujot tajā šādus nosacījumus:

2.1. Liepājas pilsētas pašvaldība neatbild par nomnieka ieguldījumiem un izdevumiem, apsaimniekojot iznomāto zemes vienības daļu;

2.2. nomnieks maksā nomas maksu saskaņā ar sertificēta vērtēja novērtējumu;

2.3. papildus nomas maksai nomnieks maksā valstī noteikto pievienotās vērtības nodokli;

2.4. nomnieks šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas likumdošanā un kas attiecas uz iznomāto objektu;

2.5. nomnieks saskaņā ar Liepājas pilsētas domes 2012.gada 20.decembra saistošajiem noteikumiem Nr.34 "Par teritorijas kopšanu un būvju uzturēšanu" un citiem kārtību regulējošiem noteikumiem nodrošina iznomātās vietas un tās apkārtnes uzkopšanu;

2.6. nomnieks apņemas:

2.6.1. nepārkāpt vides un dabas aizsardzību regulējošo normatīvo aktu prasības;

2.6.2. visus izmantotos ūdeņus (no kubla, biotualetes, pirts telpas peldbūves klāja un telpu sanitārās apstrādes un tīrīšanas darbiem, no trauku mazgāšanas) novadīt uzkrāšanai hermētiski noslēdzamā tvertnē, netīros ūdeņus izsūknējot ar specializētu transportu un nogādājot attīrīšanai uz atbilstoši aprīkotām notekūdens attīrīšanas iekārtām;

2.6.3. visus atkritumus, tai skaitā pelnus un izdedžus no kubla un pirts krāsns, savākt un nogādāt krastā izvietotos atkritumu konteineros ar to izvešanu tālākai apsaimniekošanai;

2.6.4. dabas lieguma Liepājas ezers teritorijā peldlīdzeklim, pašam pārvietojoties, vai to velkošajam kuģošanas līdzeklim pārvietošanās ātrums nedrīkst pārsniegt 30 kilometrus stundā, izņemot dabas parka zonu, kurā atļautais pārvietošanās ātrums ir līdz 50 kilometriem stundā;

2.6.5. peldlīdzeklis vai peldlīdzeklis ar to velkošo kuģošanas līdzekli drīkst pārvietoties dabas lieguma Liepājas ezers dabas parka zonā apkārt Atteku salai un lieguma zonā - pa laivu ceļu ar tā 50 m buferjoslu;

2.6.6. ar savu darbību nepasliktināt zemes vienības daļā esošās ūdenstilpes ūdeņu stāvokli;

2.6.7. nodrošināt sanitāri higiēnisko, ugunsdrošības, vides aizsardzības noteikumu un citu valsts un pašvaldības dienestu prasību ievērošanu;

2.6.8. ievērot tauvas joslu;

2.6.9. organizējot publiskus pasākumus u.tml. aktivitātes uz ūdens, nomnieks atbildīgs par Latvijas Republikā spēkā esošajos normatīvajos aktos noteikto prasību ievērošanu, drošības un glābšanas pasākumu organizēšanu un nodrošināšanu.

3. Lēmuma 1.punktā minētajai zemes vienības daļai kadastra vērtēšanas vajadzībām noteikt lietošanas mērķi - komercdarbības objektu apbūve (kods 08 01).

4. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt Ūdenstilpes nomas līgumu, kā arī bez atsevišķa Liepājas pilsētas domes lēmuma parakstīt vienošanos par Ūdenstilpes nomas līguma izbeigšanu, ja nomnieks vienpusēji atkāpjas no līguma.

5. Gadījumā, ja SIA "HouseBoat" vainas dēļ Ūdenstilpes apakšnomas līgums netiek izbeigts un Ūdenstilpes nomas līgums netiek noslēgts viena mēneša laikā no lēmuma pieņemšanas dienas, lēmums zaudē spēku un zemes vienības daļa atbrīvojama.

6. Liepājas pilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |
| --- | --- |
| DOMES PRIEKŠSĒDĒTĀJS | Jānis VILNĪTIS |
| Nosūtāms: | Nekustamā īpašuma pārvaldei, nomniekam |